"Tein presidentti Urho Kekkoselle kaikkiaan yhdeksän epäsuoraa polkupyöräergometritestiä vuosina 1974-1980. Erään kerran presidentti ja lääkintöneuvos Rikhard Sotamaa painostivat meitä tekemään testin, jolla he yrittivät ratkaista kumpi on terveellisempää, viski vai konjakki. Miesten sen hetkinen kunto teki testistä jopa vaarallisen", Kekkosta testannut Rauno Sauro kirjoittaa.

Tämä kaikki tapahtui joskus vuoden 1976 tienoilla. Presidentti seurueineen testattiin epäsuoralla ergometritestillä ja kävin antamassa palautteen Laukaan asemalla olevassa presidentin salonkivaunussa. Ilmoitin, että en voi kertoa presidentin ja lääkintöneuvos Rikhard Sotamaan arvoja muiden henkilöiden läsnä ollessa. Minulle vastattiin, että tässä seurassa voi kertoa. Annoin palautteen ja lähdin kotiin.

Takana kostea yö

Seuraavana aamuna lääkintöneuvos Rikhard Sotamaa tuli luokseni ja sanoi, että UKK haluaa uuden testin. Tiesin, että presidentti ja Sotamaa olivat tulleet kävellen Peurunkaan, tehden noin 10 kilometrin lenkin. Tiesin myös, että heillä oli takana hyvin valvottu ja kostea yö. Sanoin Sotamaalle, että testiajankohta on lääketieteellisten ja kansainvälisten ohjeiden vastainen ja näin ollen en uskalla tehdä testiä.

Syke liian korkealla

Lääkintöneuvos Sotamaa sanoi vastaavansa testauksesta, jolloin sanoin kutsuvani Peurungan ylilääkärin paikalle. Ylilääkäri tuli välittömästi ja me molemmat kerroimme, että yleisiä edellytyksiä testin tekemiselle ei tuossa kunnossa ole.

Presidentti Kekkonen vastasi, että hän ja Sotamaa haluavat joka tapauksessa testin ja samalla UKK jo nousi ergometrille istumaan eikä sanonut sanaakaan. Ylilääkäri kuiskasi minulle, että pääsemme historiaan, jos jotakin ikävää tapahtuu.

Edellytyksiä testin tekemiselle ei tuossa kunnossa ollut.

Olimme pakon edessä ja aloitimme testin samalla tavalla kuin ennenkin.

Ehdotin ylilääkärille, että tehdään testi pienemmällä loppukuormalla kuin eilinen testi, koska sykelukemat olivat jo lähtötilanteessa niin korkeat. Ylilääkäri oli samaa mieltä ja ilmoitimme asiasta presidentille. UKK osoitti sormella kuormausosoitinta ja sanoi, että eilen se oli tuossa ja niin on oltava tänäänkin. Meidän oli taivuttava. Teimme testin samalla tavalla, kuin aikaisemminkin.

Se oli erilainen UKK-testi

Presidentti pyysi tuomaan palautteen illalla Sotamaan asunnolle klo 20.00. Samalla hän ilmoitti, että ero edellispäivän tuloksiin pitää ilmoittaa prosentteina. Menin paikalle sovittuun aikaan ja annoin palautteen halutulla tavalla.

Tulokset olivat 15 prosenttia alhaisemmat edellispäivään verrattuna korkeista sykelukemista johtuen. Tulokset kuultuaan presidentti nousi pöydästä ja onnitteli Sotamaata voitosta ja sanoi, että nyt on tullut sekin tieteellisesti todistettua, että viski oli terveellisempää kuin konjakki. Presidentti selvensi, että he olivat lyöneet Sotamaan kanssa vetoa kyseisten juomien kuntovaikutuksista ja siksi olivat vaatineet testin. Hävinnyt osti voittajalle laatikollisen kyseistä ainetta.

Teksti: Rauno Sauro, LitM liikuntafysiologi

Videomateriaali: Oiva Toivanen / Kuntoutus Peurunka

Dokumenttiprojekti: Urho - viimeiset vuodet Yle Areena.